**Til Frikirkens menigheter**

 **Global uke for klimarettferdighet 8- 15. november 2015.
Motto: «*Sammen på Guds jord*».**

Året 2015 er et år i klimaets tegn. Ny internasjonal klimaavtale skal ferdigforhandles i Paris, en avtale som blir avgjørende for hvordan verdens nasjoner møter klimautfordringene. Den vil ha store konsekvenser, særlig for verdens fattige som allerede rammes av klimaendringene. Norges Kristne Råd (NKR) (sammen med Kirkens Nødhjelp og Den norske kirke) inviterer alle menigheter i Norge til felleskirkelig klimainnsats dette året. En del av dere er allerede kjent med Klimapilegerim 2015 (se [www.klimapilegrim.no](http://www.klimapilegrim.no) ).

Til høsten kommer en ny og litt annen mulighet for lokalmenigheter til å gjøre det på sin måte:

NKRs medlemskirker og –menigheter inviteres til å bli med på en Global Uke for rettferdighet etter inspirasjon fra Sverige[[1]](#footnote-1) og Finland[[2]](#footnote-2). Flere landsdekkende kirkesamfunn har gitt sin tilslutning til å delta. Formålet er at menigheter over hele Norge - *sammen og samtidig -* setter søkelys på et globalt tema i løpet av en fast uke hvert år. Styret i NKR har drøftet tema og anbefaler at fellesnevner er *rettferdighet* og at **klimarettferdighet er tema for 2015**. I 2016 er temaet rettferdighet med fokus på *moderne slaveri*.

Idéen med Global Uke er at menighetene og kirkesamfunnene selv er arrangører. *Ambisjonsnivået bestemmes ut fra kapasitet og eget ønske.* Global Uke vil bygge på arenaer og aktiviteter som allerede finnes i menighetene. Din menighet inviteres til å delta ut fra hva som er mulig lokalt. Det kan handle om alt fra å ta temaet inn i én forbønn til å ha flere arrangementer. Måtene å delta på er mange: Temagudstjeneste eller innslag i gudstjenesten, matlagingskveld med klimavennlig mat, konfirmant-, ungdoms- eller speidersamlinger, barnelagsaktiviteter, konserter, foredrag, bibeltimer, samtalekveld, foto-, tegne- eller skrivekonkurranse, stafetter, osv. Se flere eksempler i informasjonsskriv vedlagt. Mer kommer også på vår nettside. Vi håper på lokale eller regionale fellesarrangementer på tvers, som favner flere menigheter, kirkesamfunn og eventuelt andre samarbeidspartner.

Hva kan NKR bidra med? NKR har satt opp nettsiden [www.globaluke.no](http://www.globaluke.no) og her vil vi i løpet av sommeren fylle på ressursmateriell, tips og idéer. Her blir det også mulig å melde på din menighets aktivitet og dele idéer. NKR har tilgang til en rekke ressurspersoner med særlig innsikt i temaet, som kan «bestilles» til arrangementer (preken, seminar, samtalekveld osv.). Vi kan også hjelpe med kontaktinfo om personer og forsamlinger i din region som er aktuelle for samarbeid. NKR vil legge til rette for 7-8 regionale arrangementer og felles markeringer utover i landet.

Vi håper dere har lyst til å innlemme deres aktiviteter i den Globale uken i november 2015. **For å melde fra om at din menighet er interessert i å delta i Global Uke og for mer informasjon, ta kontakt med Elin Sæverås** på tlf. 23 08 13 25/934 41 915 efs@norkr.no eller generalsekretær Knut Refsdal, kre@norkr.no

Klimapilegrim og Global Uke er gode handlingsalternativer for mange av oss som føler på avmakt i møte med klimautfordringene og den globale urettferdigheten. Ved å slå følge med hverandre styrkes troen på at forandring er mulig! Samtidig bygges fellesskap på tvers og vi inspireres til å gjøre det vi kan for å ta vare på skaperverket som er Guds og ikke vårt. Vi er «Sammen på Guds jord.»

Velkommen med!

Knut Refsdal Elin F. Sæverås Per Ivar Våje
Generalsekretær Prosjektleder Global Info Koordinator
Norges Kristne Råd Norges Kristne Råd Skaperverk og bærekraft

1. [www.globalaveckan.se](http://www.globalaveckan.se) [↑](#footnote-ref-1)
2. www.ansvarsveckan.se [↑](#footnote-ref-2)